پیروں کا مسح
مسح جرابوں پر کیا جاتا ہے۔ احادیث میں خفین کا ذکر جو چمڑے کی جرابوں کے لیے بولا جاتا ہے، جس کی وجہ سے بعض حضرات کا کہنا ہے کہ جرابوں پر مسح صرف چمڑے کی جرابوں پر جائز ہے۔ احناف جو چمڑے کی جرابوں پر مسح کے قائل ہیں وہ بھی یہ مانتے ہیں کہ اونی جرابیں اگر زیادہ موٹی ہوں کہ ایک دو میل انھیں پہن کر چلیں تو وہ پھٹ نہ جائیں یا اتنی موٹی ہوں کہ پانی ان پر گرے تو اندر اتر کر پاؤں تک نہ پہنچے تو ان پر بھی مسح جائز ہے۔ ہمارے نزدیک رسول اللہ کا مقصد رعایت دینا تھا۔ یہ رعایت چمڑے کے موزوں والے کو دی جائے اور اونی یا سوتی جرابوں کو پہننے والے کو نہ دی جائے، یہ معقول معلوم نہیں ہوتا۔ لفظ خفین کی وجہ سے چمڑے کی جرابوں پر اصرار، حرفیت پسندی ہے۔ جراب کی موٹائی سے رسول اللہ ﷺ کو کیا دلچسپی ہو سکتی ہے۔ آپ کا مقصد تو رعایت دینا تھا۔ یہ رعایت ہر قسم کی جرابوں پر ملنی چاہیے۔